L’Ajuntament de Burjassot concedeix la Medalla d’Or de la Ciutat al Col·legi Major Sant Joan de Ribera
2025-07-24

El Ple de l’Ajuntament de Burjassot, a instàncies de l’Associació de Veïns del Nucli Antic, ha aprovat per unanimitat de tots els grups que el componen, PSPV-PSOE, PP, Ciudadanos, Compromís, Totes Podem i Vox, atorgar la Medalla d’Or de la Ciutat al Col·legi Major Sant Joan de Ribera, conegut en la població com “El Castell”.Cal tindre en compte que aquesta és la primera vegada en la història de la ciutat que s’atorga aquesta medalla, de la qual es farà lliurament en un acte especial de celebració.

La medalla ha sigut atorgada no sols “per la projecció històrica, patrimonial i acadèmica del Col·legi Major Sant Joan de Ribera” sinó, també, “per continuar sent fidel a l’objectiu que es va fixar Dª Carolina Álvarez, afavorint l’accés als estudis universitaris d’aquells alumnes amb escassos recursos econòmics, però amb immillorable expedient acadèmic”.

“El Castell”, els orígens del qual es remunten a l’assentament musulmà en les terres valencianes, es va convertir en el centre del primitiu nucli de població de Burjassot i les seues diverses remodelacions l’han anat adaptant segons les necessitats històriques del moment, bé com una construcció de caràcter defensiu i militar, bé residencial com a palau dels diferents senyors del municipi.

Per tots aquests motius, i per la seua gran funció difusora de cultura en nombroses accions en les quals normalment anima a participar a tota la ciutadania, el Ple li ha concedit al Col·legi Major Sant Joan de Ribera, “El Castell”, la Medalla d’Or de la Ciutat de Burjassot.